Мирково (община)
Община Мирково се намира в Западна България и е една от съставните общини на Софийска област.

География

Географско положение, граници, големина 
Общината се намира в източната част на Софийска област. С площта си от 207,876 km2 е 13-а по големина сред 22-те общини на областта, което съставлява 2,94% от територията на областта. Границите ѝ са следните:
 на запад – община Елин Пелин и община Горна Малина;
 на север – община Етрополе;
 на изток – община Челопеч и община Чавдар;
 на югоизток – община Златица;
 на юг – община Панагюрище, Област Пазарджик;
 на югозапад – община Ихтиман.

Природни ресурси

Релеф 
Релефът на общината е хълмист, ниско и средно планински, като територията ѝ попада в пределите на Стара планина, Задбалканските котловини и Средна гора.

Северната четвъртина на община Мирково се заема от южните склонове на Етрополска планина (съставна планина на Западна Стара планина). В нея, на границата с община Етрополе се издига най-високата точка на община Мирково – връх Мара Гидия 1789,8 m. Южно от Етрополска планина се простират западните, хълмисти части на Златишко-Пирдопската котловина, където южно от село Бенковски, на границата с община Златица (землището на село Петрич), в коритото на Буновска река се намира най-ниската ѝ точка – 516 m н.в.

Западно от Златишко-Пирдопската котловина, на границата с община Горна Малина, в посока север-юг е разположен високият планински праг Гълъбец свързващ Етрополска планина на север с Ихтиманска Средна гора на юг, по билото на който преминава Главния вододел на България.

В южната и югозападната половина на община Мирково се простират североизточните разклонения на планинския рид Белица (част от Ихтиманска Средна гора). Най-високата му точка връх Голямата Икуна 1220,9 m се издига в най-южната част на общината, на границата с общините Елин Пелин и Ихтиман.

Води 
По западната (с община Горна Малина) и по северната (с община Етрополе) граница на община Мирково преминава участък от Главния вододел на България, като територията ѝ изцяло принадлежи към Беломорския водосборен басейн.

Най-голямата река в община Мирково е Буновска река (24 km, десен приток на река Тополница). Тя извира на 1375 m н.в. в местността „Кръговрат“ в Етрополска планина на 1 км югоизточно от връх Звездец (1655 m, най-северозападната точка на водосборния басейн на река Марица). До село Буново тече на юг в дълбока и залесена долина. След това навлиза в западната покрайнина на Златишко-Пирдопската котловина, като запазва южната си посока с лек уклон на югоизток, напуска пределите на общината и след около 4 km се влива отдясно в река Тополница на 480 m н.в., на 1 km северно от село Петрич, община Златица. Нейни основни притоци са реките: Букитска река (ляв), Мирковска река (ляв) и Смолска река (десен). Първите две изцяло протичат през територията на община Мирково, а третата с горното и средното си течение.

Южната част на общината (землището на село Каменица) се отводнява от Каменишка река (десен приток на Тополница), която протича с горното и част от средното си течение през територията на община Мирково.

Население

Етнически състав (2011) 
Численост и дял на етническите групи според преброяването на населението през 2011 г.:

Възрастов състав

Движение на населението (1934 – 2021)

Населени места 
Общината има 11 населени места с общо население от 2337 жители към 7 септември 2021 г.

Административно-териториални промени 
 Указ № 157/обн. 6 юни 1897 г. – преименува с. Келаво Камарци на с. Бенковски;
 МЗ № 2820/обн. 14 август 1934 г. – преименува к. Кайрака на к. Плъзище;
 Указ № 236/обн. 28 май 1950 г. – преименува к. Борил на к. Преспа;
 през 1956 г. – осъвременено е името на к. Фърчил на к. Хвърчил без административен акт;
 Указ № 881/обн. 30 ноември 1965 г. – заличава к. Мальов рът поради изселване;
 Указ № 970/обн. 4 април 1986 г. – заличава к. Яловица поради изселване;
 Указ 250/обн. 12 август 1991 г. – заличава община Средногорие и на нейната територия създава Община Антон, община Златица, Община Мирково, община Пирдоп, община Чавдар и община Челопеч.

Транспорт 
През територията на общината, от запад на изток, на протежение от 13,4 km преминава участък от трасето на жп линията София – Карлово – Бургас от Железопътната мрежа на България.

През общината преминават частично 3 пътя от Републиканската пътна мрежа на България с обща дължина 28,5 km:
 участък от 16,3 km от Републикански път I-6 (от km 178,9 до km 195,2);
 участък от 7,8 km от Републикански път III-6004 (от km 22,3 до km 30,1);
 началният участък от 4,4 km от Републикански път III-6006 (от km 0 до km 4,4).

Топографска карта

Външни препратки 
Официален сайт на община Мирково

Източници